**Бојан Љубеновић „Тајне дединог кофера“. Одломак**

ЈАБУКОВО

– Јабуково! – викнуо је изненада тата и Огњен се нагло пренуо из сна.

– Преплашио си Огњена! – укорила га је мама.

– Погледајте ову дивоту! – задивљено је рекао тата, успоравајући ауто.

– Огњене, види како нам је лепа земља!

Огњен је невољно отворио очи. Таман је почео да сања како на дасци језди по мору кад га је прекинуо татин узбуђени глас. Уместо морског плаветнила, запљуснуло га је море зеленила. Ливаде, шумарци, пашњаци, растиње... све је било зелено!

– Ено малињака! – рекао је тата, показујући на некакво жбуње крај пута, наравно зелене боје.

– Огњен воли малине – приметила је мама. – Зар не?

Дечак је једва приметно климнуо главом.

– Волим – рекао је тихо.

– Читаво брдо је прекривено њима. Погледај оне људе, то су берачи малина. Беру их пажљиво и слажу у гајбице. Неке од њих ће стићи и на нашу пијацу.

И заиста, из густих малињака назирали су се вредни берачи. Сваки је носио качкет или шешир да би се заштитио од јаког сунца. Рукама црвеним од малина су махнули дошљацима у великом, белом аутомобилу.

– Срећан вам рад! – довикнуо је тата кроз отворен прозор, широко се осмехујући. Чим се приближио свом селу, његово нерасположење нестало је попут јутарње магле. Био је поносан на лепоту свог родног краја.

– Ово десно је плантажа јабука – рекао је једнако одушевљено. – Погледајте како су велике и сочне!

Пола у шали, а пола у збиљи, мама га је укорила:

– Само ти гледај куд возиш, а ми ћемо разгледати околину!

И стварно, с њихове десне стране налазио се огроман воћњак јабука. Стабла су била посађена на једнакој удаљености, тачно једно иза другог, тако да су личила на ђаке поређане у врсту.

„Овако ми изгледамо кад имамо физичко“, помислио је Огњен, замишљајући себе и своје другаре у спортској сали и несвесно се насмешио. Још пре него што су јутрос пошли на пут чврсто се зарекао да ће бојкотовати сваки разлог за добро расположење, али га је радозналост савладала.

– А чему служи ова црна мрежа изнад дрвећа? – питао је полугласно.

– То је заштита од временских неприлика. Мрежа брани воћњак од градоносних облака – опет се први јавио тата.

– Да нема ње, ледене куглице повредиле би воћке и овако лепих јабука не би било – допунила је мама.

– Значи, нешто попут огромног кишобрана – закључио је Огњен и наједном му је вода пошла на уста. Зреле, црвене јабуке су се попут новогодишњих лампиона назирале испод богатих крошњи и мамиле га.

– Бака и дека имају много јабука. Чим дођемо, пробаћеш их – рекла је мама приметивши његову жељу.

– Јабуке су најздравије воће – био је убеђен тата.

Њихов аутомобил снажно је грабио без муке се успињући вијугавим, труцкавим путем. Понекад би га храстова и букова стабла потпуно наткрила па би изгледало као да су ушли у природни тунел у који се сунчеви зраци тек с муком пробијају.

„Не бих волео да се овде затекнем сам“, помислио је Огњен, најеживши се.

– Хоћемо ли да се зауставимо код видиковца? – питала је мама.

– Наравно! – спремно је одговорио тата.

Огњен је добро познавао то место. Сваки пут кад би долазили у посету баки и деки зауставили би се на видиковцу са ког се пружао одличан поглед на цело село.

– Само још ова кривина и ево нас! – рекао је тата и пажљиво скренуо с пута.

– Зар баш морамо? – питао је Огњен, који није баш делио одушевљење крајоликом. Да се испод налази море или бар какво језеро, искочио би из аутомобила попут мунгоса, овако је тек безвољно откопчао сигурносни појас и отворио врата.

– Јабуково! Најлепше село на свету! – рекао је његов отац показујући руком на призор испод себе.